b'\n_START_ARTICLE_\nBufanas\n_START_PARAGRAPH_\nBufanas\xc2\xa0\xe2\x80\x93 vyriausi\xc5\xb3j\xc5\xb3 ir vyresni\xc5\xb3j\xc5\xb3 valstyb\xc4\x97s valdinink\xc5\xb3 (mandarin\xc5\xb3) bei karinink\xc5\xb3 Kinijos imperijoje Ming ir \xc4\x8cing dinastij\xc5\xb3 laikais (XIV a. pabaiga\xc2\xa0\xe2\x80\x93 XX a. prad\xc5\xbeia) bei t\xc5\xb3 pa\xc4\x8di\xc5\xb3 laik\xc5\xb3 Kor\xc4\x97joje bei Vietname skiriamasis \xc5\xbeenklas. Tai buvo didelis kvadratinis antsiuvas ant uniforminio chalato. Antsiuve b\xc5\xabdavo i\xc5\xa1siuvin\xc4\x97tas realus ir mitinis gyv\xc5\xabnas, atspindintis valdininko rang\xc4\x85.\n_START_SECTION_\nMing dinastija\n_START_PARAGRAPH_\nBufan\xc5\xb3 naudojimas pirm\xc4\x85 kart\xc4\x85 autorizuotas 1391\xc2\xa0m. Valdinink\xc5\xb3 bufanuose b\xc5\xabdavo vaizduojami pauk\xc5\xa1\xc4\x8diai, o kari\xc5\xa1ki\xc5\xb3\xc2\xa0\xe2\x80\x93 \xc5\xbev\xc4\x97rys. Bufanai kaip skiriamieji \xc5\xbeenklai atsirado i\xc5\xa1 pana\xc5\xa1i\xc5\xb3 sta\xc4\x8diakampi\xc5\xb3, kuriuos kaip grynai dekoratyvinius naudojo Juan dinastijos laikais._NEWLINE_Pirmieji Ming dinastijos r\xc5\xabm\xc5\xb3 aprangos nuostatai buvo pskelbti 1368\xc2\xa0m., bet juose bufanai nemin\xc4\x97ti kaip rango \xc5\xbeenklai. Bufanus naudojo vis\xc4\x85 likus\xc4\xaf Ming dinastijos laikotarp\xc4\xaf ir po to sekusiais \xc4\x8cing dinastijos laikais, kol 1913\xc2\xa0m. \xc5\xbelugo Kinijos imperija._NEWLINE_Ming laik\xc5\xb3 kilmingieji ir valdininkai bufanus ne\xc5\xa1iojo ant ilg\xc5\xb3 raudon\xc5\xb3 r\xc5\xabb\xc5\xb3, bufanai eidavo nuo vieno \xc5\xa1ono iki kito, visi\xc5\xa1kai u\xc5\xbedengdami kr\xc5\xabtin\xc4\x97 ir nugar\xc4\x85. Tam bufanai b\xc5\xabdavo ne\xc5\xbeymiai trapeci\xc5\xa1ki, su siauresniu vir\xc5\xa1umi._NEWLINE_Ming\xc5\xb3 statute nebuvo nurodyta, keli pauk\xc5\xa1\xc4\x8diai ar \xc5\xbev\xc4\x97rys turi b\xc5\xabti pavaizduoti bufane. Prad\xc5\xbeioje vaizduodavo du ar tris pauk\xc5\xa1\xc4\x8dius ar \xc5\xbev\xc4\x97ris. Tipi\xc5\xa1kuose bufanuose su dviem pauk\xc5\xa1\xc4\x8diais jie b\xc5\xabdavo pavaizduoti abu skrendantys arba vienas stovintis, o kitas skrendantis.\n_START_SECTION_\nRang\xc5\xb3 lentel\xc4\x97\n_START_PARAGRAPH_\nPauk\xc5\xa1\xc4\x8diai ir \xc5\xbev\xc4\x97rys kaip rang\xc5\xb3 simboliai nuo bufan\xc5\xb3 pri\xc4\x97mimo iki naudojimo pabaigos keit\xc4\x97si labai ma\xc5\xbeai.'